བཙན་བྱོལ་དུ་འབྱོར་བའི་བོད་མི་རྣམས་ཀྱིས་རང་དབང་ཡུལ་ལུང་ཁག་ཏུ་བོད་ཀྱི་ཆོས་དང་རིག་གཞུང་གིས་མཚོན་པའི་རང་གི་ཐུན་མིན་ངོ་བོ་འཛིན་སྐྱོང་སྤེལ་གསུམ་དང་།བོད་དོན་བདེན་པའི་གནས་ཚུལ་དྲིལ་བསྒྲགས།ལྷག་པར་གཞོན་སྐྱེས་ཡོངས་ལ་སྲོལ་རྒྱུན་དང་དེང་རབས་གཉིས་ཀའི་ཤེས་ཡོན་སློབ་སྦྱོང་སྤྲད་དེ་སྲིད་དོན་གྱི་སྐྱབས་བཅོལ་བ་གཞན་དང་མི་འདྲ་བར་ཆོས་སྲིད་གང་ཐད་ནས་གྲུབ་འབྲས་ལེགས་ཐོན་བྱུང་ཡོད།ལྷག་པར་བོད་ཀྱི་ཆོས་རྒྱུད་ཆེན་པོ་བཞི་དང་གཡུང་དྲུང་བོན་བཅས་པའི་དབུ་ཁྲིད་བླ་ཆེན་ཕལ་མོ་ཆེ་བཙན་བྱོལ་དུ་ཕེབས་ཐུབ་པ་བྱུང་སྟེ།རྒྱ་བལ་སོགས་སུ་བཤད་སྒྲུབ་བསྟན་པའི་གནས་གཞི་ཆོས་སྡེ་ཁག་གསར་བསྐྲུན་གནང་བའི་ནང་རབ་བྱུང་ཕོ་མོ་ཁྲི་ཚོ་བརྒལ་བ་རང་དབང་ངང་བཤད་སྒྲུབ་ཆོས་སྤྱོད་ཀྱི་བྱ་བར་གཞོལ་བཞིན་ཡོད་ཅིང་།བོད་ནས་གྲྭ་རྒྱུན་དང་།སློབ་ཕྲུག་གསར་དུ་འབྱོར་རིགས་རྣམས་ལའང་སློབ་གཉེར་གྱི་གོ་སྐབས་བདེ་བླག་ཏུ་ཐོབ་ཐུབ་པ་བྱུང་ཡོད།འཛམ་གླིང་ཤར་ནུབ་གང་སར་བོད་རྒྱུད་ནང་བསྟན་དར་ཁྱབ་སྔར་ན་མ་གྲགས་པ་ཞིག་བྱུང་སྟེ།བོད་དུ་ཉམས་ཆག་སོང་བའི་རྒྱལ་བསྟན་འཛམ་གླིང་འདིའི་ཐོག་རྒྱུན་འཛིན་བྱེད་ཐུབ་པའི་རེ་བ་གསར་པ་ཞིག་སླེབས་ཡོད་པ་དེ་ནི།བོད་མི་རིགས་ཀྱི་གནས་སྟངས་སྡུག་ཤོས་དང་དཀའ་ངལ་ཆེ་ཤོས་ཀྱི་དུས་སྐབས་འདིའི་བཟང་ཕྱོགས་ཀྱི་གནས་ཚུལ་གལ་ཆེ་ཞིག་ཡིན་པས་དགའ་སྤོབས་བྱེད་འོས་པ་ཡིན།